РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/359-14

7. новембар 2014. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 5. НОВЕМБРА 2014. ГОДИНЕ

Седница је почела у 11,10 часова.

 Седници су присуствовали чланови Одбора: мр Милован Дрецун, Горан Богдановић, Момир Стојановић, Миодраг Линта, Миљана Николић, Владета Костић, Ненад Митровић, Звонимир Стевић, Мирољуб Станковић, Ђорђе Косанић, Мирослав Маркићевић и Александар Чотрић.

Седници Одбора је присуствовао заменик члана Одбора, Душан Ступар (члан недостаје).

Седници Одбора нису присуствовали чланови Одбора: Александар Јаблановић, Зоран Јозић, Синиша Маскимовић и Борислав Стефановић, ни њихови заменици.

Поред чланова Одбора седници су присуствовали и народни посланици: др Предраг Мијатовић, Милорад Стошић, Снежана Маловић и Зоран Живковић.

Седници је присуствовао Жељко Јовић, заменик директора Канцеларије за Косово и Метохију.

Седници су присуствовали из Тужилаштва за ратне злочине Републике Србије Бруно Векарић, Драгољуб Станковић и Миољуб Виторовић, заменици тужиоца, а из Министарства унутрашњих послова Републике Србије, Управа криминалистичке полиције – Служба за откривање ратних злочина присуствовали су Дејан Маринковић, начелник Службе и Жељко Трајковић, начелник Одељења за откривање кривичних дела против човечности, међународног права и трагање за несталим лицима.

Из Министарства правде Републике Србије, седници је присуствовао Владимир Давидовић, помоћник министра правде.

Седници је присуствовао и Вељко Одаловић, председник Комисије за нестала лица Владе Републике Србије.

Испред Удружења породица киднапованих и убијених на Косову и Метохији, седници су присуствовали: Симо Спасић, заступник Удружења, Лозанка Радоичић, Снежана Здравковић, Радован Копривица, Борка Миланков-Црпуља, Драгиша М. Ђорђевић и Јелена М. Ђорђевић.

Председник је обавестио да је позив за присуство на седници Одбора упутио и амбасадама односно амбасадорима у Републици Србији и то: Амбасади Сједињених Америчких Држава, а седници су присуствовали Марк Тервакоски, заменик шефа политичке секције и Денис Ибишбеговић, старији стручни сарадник за политичка питања.Позиву на седницу се нису одазвали Амбасада Руске Федерације, Амбасада Савезне Републике Немачке, Амбасада Уједињеног Краљевства Велике Британије и Северне Ирске, Амбасада Републике Француске и Амбасада Републике Италије.

Седници Одбора су уредно позвани да присуствују, али су обавестили да нису у могућности да присуствују и узму учешће у раду: Делегација Европске уније у Републици Србији, Канцеларија личног изасланика високог представника Европске уније за заједничку спољну и безбедносну политику Европске уније у Београду, Канцеларија Уједињених нација у Београду, Мисија ЕУЛЕКС на Косову, Канцеларија Европске уније на Косову и Мисија ОЕБС-а у Србији.

 На предлог председника Одбора, једногласно усвојен следећи:

Д н е в н и р е д

1. Информисање чланова Одбора о расветљавању и процесуирању одговорних за злочине почињене на КиМ почев од 1998. године, са посебним освртом на злочине над припадницима српског народа и снага безбедности и осталих неалбанаца на КиМ и сарадњи надлежних органа Републике Србије са ЕУЛЕКС-ом на том плану;

2. Р а з н о.

Председник Одбора је подсетио чланове да им је Предлог закључка поводом информисања чланова Одбора о актуелној безбедносној ситуацији на АП Косово и Метохија, са посебним освртом на безбедност српског становништва, са четврте седнице одржане 28. октобра 2014. године, благовремено достављен на разматрање. Предлог закључка је конципирала Служба Одбора уз предходну сагласност председника Одбора. О Предлогу закључка дискутовали су народни посланици Милован Дрецун, Александар Чотрић и Мирољуб Станковић, чланови Одбора.

Одбор је једногласно усвојио Предлог закључка са примедбом народног посланика Александра Чотрића, члана Одбора, која се односи на то да се у делу текста Предлога закључка, термин односно речи неалбанац/ци замени термином односно речима осталих националних заједница:

1. Одбор за Косово и Метохију констатује да је безбедност српског народа у АП Косово и Метохија константно незадовољавајућа, те да се у последње време значајно погоршава, што суштински угрожава опстанак српског народа и његова основна људска права и слободе.
2. Одбор оштро осуђује етнички мотивисане нападе на српски народ, његову имовину и православне светиње, који имају за циљ да насиљем застраше српско становништво и натерају га на исељавање а да прогнане Србе обесхрабре  да се врате у домове из којих су протерани. Таква ситуација је неприхватљива.
3. Одбор  пружа пуну подршку српском народу да остане да живи у миру и безбедности и опстане у АП Косово и Метохија.
4. Одбор позива међународну заједницу да учини све што је у њеној моћи, а од међународног присуства у АП Косово и Метохија: УНМИК, ОЕБС, ЕУ, КФОР, EULEX, очекује и тражи да без одлагања и у пуној мери створи услове за пуну и одрживу безбедност посебно угроженог српског народа, као и осталих националних заједница на Косову и Метохији. То је најважнији задатак у мандату присутних међународних  мисија и мерило њиховог (не)успеха.
5. Одбор изражава жаљење што се позвани представници међународних мисија на Косову и Метохији, и поред уредних позива, нису одазвали да присуствују  седници Одбора на којој је разматрана актуелна безбедносна ситуација у АП Косово и Метохија. Такво понашање није конструктивно. Одбор изражава пуну спремност да у наредном периоду оствари пожељан ниво комуникације и сарадње са међународним мисијама у АП Косово и Метохија. Одбор је отворен и спреман за сарадњу.
6. Одбор позива привремене институције самоуправе на Косову и Метохији да без одлагања суштински, делима а не само вербално, повећају степен заштите српског народа и осталих националних заједница на ниво који је неопходан да они живе безбедно и мирно, да се не понашају пристрасно и дискриминаторски према Србима и осталим националним заједницама када су они изложени насиљу, да учине све да се открију и казне починиоци етничких мотивисаног насиља и инцидената, уништавања, узурпације и отимања њихове имовине.
7. Одбор позива лидере албанске заједнице, на којима је највећа одговорност за стање у Покрајини, да свакодневно, јавно и недвосмислено шаљу поруке мира, суживота и поштовања Срба и осталих  националних заједница, да учине све да се спречи етнички мотивисано насиље над Србима и осталим националним заједницама а починиоци тих недела ефикасно открију и процесуирају. Одбор очекује од албанских лидира да буду искрено посвећени изградњи мултиетничког, мултиконфесионалног демократског друштва у АП Косово и Метохија, у коме ће сви, без обзира на националност и вероисповест, живети  безбедно, у миру, толеранцији и међусобном поштовању. Одбор ће такво понашање албанских лидера поздравити и охрабрити. То је једини пут који води у просперитетну будућност.

О Закључку Одбора биће обавештени представници међународне заједнице на Косову и Метохији и представници средстава јавног информисања.

 Пре преласка на разматрање утврђеног дневног реда једногласно и без примедаба усвојен је записник Четврте седнице Одбора, одржане 28. октобра 2014. године.

Пре преласка на прву тачку утврђеног дневног реда, договорено је да Одбор ради у складу се временом за расправу из члана 75. Пословника Народне скупштине.

Прва тачка дневног реда – **Информисање чланова Одбора о расветљавању и процесуирању одговорних за злочине почињене на КиМ почев од 1998. године, са посебним освртом на злочине над припадницима српског народа и снага безбедности и осталих неалбанаца на КиМ и сарадњи надлежних органа Републике Србије са ЕУЛЕКС-ом на том плану**

Уводне напомене изнели су: Драгољуб Станковић, заменик тужиоца у Тужилаштву за ратне злочине, Вељко Одаловић, председник Комисије за нестала лица, Жељко Јовић, заменик саветника директора Канцеларије за Косово и Метохију и Симо Спасић, заступник Удружења породица киднапованих и убијених на Косову и Метохији. Током излагања су се кратко осврнули на свој досадшњи рад, као и на постигнуте резултате а изнети су и предлози и задаци који се очекују да се реализују у наредном периоду.

У дискусији су учествовали Милован Дрецун, Горан Богдановић, Момир Стојановић, Звонимир Стевић, Миљана Николић и народни посланици Снежана Маловић и Зоран Живковић, као и Бруно Векарић, Драгољуб Станковић, Миољуб Виторовић, заменици тужиоца, Владимир Давидовић, помоћник министра правде и Симо Спасић, заступник Удружења.

Током дискусије оцењено је да је тема седнице Одбора веома важна, болна и емотивна као и да је створен утисак да је веома мало учињено у погледу расветљавања и процесуирања одговорних за злочине почињене на Косову и Метохији над припадницима српског народа и снага безбедности и осталих националних заједница од 1998. године. С тим у вези, истакнуто је да седница треба да послужи за анализу и изналажење главних проблема у решавању битног питања за наше друштво, посебно за породице које још увек не знају шта је са члановима њихових породица који су нестали или киднаповани, као и како и шта чинити у наредном периоду у погледу решавања пристутног проблема. Тужилаштво за ратне злочине је доставило Одбору Извештај, који носи ознаку степена тајности, и који се разматра на затвореној седници, али председник Одбора је сматрао да седница треба да буде отворена за јавност како би јавност била о свему упозната а да ће се на седници дискутовати само о ономе што представници Тужилаштва сматрају да не може да носи ознаку степена тајности.

Током дискусије било је и речи о томе да је потребно да Тужилаштво информише јавност о својим активностима, проблемима у раду као и о проблемима са којима се суочавају у сарадњи са представницима међународног правосуђа и са представницима косовског правосуђа. Такође, дискутовало се и о томе да је потребно да се образује заједничко оперативно тело са задатаком који би се огледао у интезивном прикупљању свих чињеница и доказа који могу да помогну у расветљавању злочина над Србима и осталим националним заједницама и исте доставе Специјалном суду за ратне злочине на Косову. Изражена је спремност да Одбор, заједно са Удружењем породица киднапованих и убијених на КиМ, посети Тужилаштво и одржи састанак који би имао за циљ бољу и ефикаснију сарадњу а све у циљу изналажења решења и помоћи у погледу расветљавања злочина почињених над Србима и осталим националним заједницама.

Дискутовало се о надлежностима Тужилаштва за ратне злочине по питању ратних злочина, као и о праву процесуирања тих злочина, пре и после 1999. године (нпр: погрон над србима 17. марта 2004. године). С тим у вези, су презентовани поједини примери који показују како су направљене грешке у немогућности довођења сведока који би сведочили за злочине који су почињени над Србима односно како су поједини потенцијални сведоци изгубљени управо због објављивања у медијима. Затим, било је и речи о 300 људи који су киндаповани или нестали, као и о томе да ли су евентуално пребачени у Албанију као и о томе да ли има података који указују на постојање основане сумње да је њихов нестанак везан за трговину органима.

С једне стране, изнето је и позитивно мишљење о појединим сегментима рада и резултатима рада Тужилаштава за ратне злочине, док је с друге стране, било и критика које су се огледале у немоћи Тужилаштава да реши одређене случајеве, као и о његовој стагнацији у раду. Изражено је и очекивање да ће се расветљавање и процесуирање одговорних за злочине почињене на Косову и Метохији, као и прикупљање додатних чињеница и доказа интезивирати како би се што пре видели резултати, задовољила правда и јавности презентовала истина. Дискутовало се и о могућности још боље сарадње Одбора са Тужилаштвом, као и са другим државним институција а све у циљу помоћи у расветљавању злочина над Србима и осталим националним заједницама.

На крају дискусије председник Одбора је оценио да су индетификовани проблеми са којима се суочавамо као држава у откривању и процесуирању злочина на Косову и Метохији, посебно почињеним над Србима.

Договорено је да Служба Одбора, уз предходну сагласност председника, изради Предлога Закључка и достави члановима Одбора на разматрање на некој од наредних седница.

На постављена питања одговоре су дали: Владимир Давидовић, помоћник министра правде, Бруно Векарић, Драгољуб Станковић, Миољуб Виторовић, заменици тужиоца, као и Симо Спасић, заступник Удружења.

Друга тачка дневног реда – **Р а з н о**

Поводом ове тачке дневног реда није било предлога ни дискусије.

 Седница је завршена у 14,00 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Здравка Ерак мр Милован Дрецун